ОБРАЗЛОЖЕЊЕ

I. УСТАВНИ ОСНОВ ЗА ПОТВРЂИВАЊЕ МЕЂУНАРОДНОГ УГОВОРА

Уставни основ за потврђивање међународног уговора садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ УГОВОРА

Споразум о ваздушном саобраћају између Владе Републике Србије и Владе Грузије потписали су, 5. јуна 2025 године, Мирјана Чизмаров, директор Директората цивилног ваздухопловства Републике Србије и Гиви Давиташвили, директор Агенције цивилног ваздухопловства Грузије.

Споразумом о ваздушном саобраћају између Владе Републике Србије и Владе Грузије успоставиће се дугорочни правни основ за даље унапређење односа између две државе у области ваздушног саобраћаја, с обзиром на чињеницу да је у питању модеран споразум, усклађен са савременим тенденцијама у међународном цивилном ваздухопловству, којим се у целини уређују односи у области ваздушног саобраћаја између Републике Србије и Грузије и промовишу и испуњавају високи међународни ваздухопловни стандарди.

Такође, овај споразум отвара шире могућности и представља чврст темељ дугорочне успешне сарадње, како за авио-превозиоце и друге ваздухоповне субјекте држава страна уговорница, тако и за друге субјекте у укупним привредним кретањима између Републике Србије и Грузије.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. овог закона се потврђује Споразум о ваздушном саобраћају између Владе Републике Србије и Владе Грузије, који је потписан 5. јуна 2025. године, у Београду, у оригиналу на српском, грузијском и енглеском језику.

Чланом 2. овог закона се утврђује текст Споразума о ваздушном саобраћају између Владе Републике Србије и Владе Грузије у оригиналу на српском језику.

Чланом 3. овог закона утврђује се дан ступања на снагу овог закона и то тако да закон ступа на снагу осмог дана од дана објављивања у „Службеном гласнику Републике Србије-Међународни уговори”.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

Извршавањем Споразума о ваздушном саобраћају између Владе Републике Србије и Владе Грузије се не стварају финансијске обавезе за Републику Србију.

За спровођење овог закона није потребно издвајање средстава из буџета Републике Србије.